Advertisements Matul din il-ġimgħa, għall-ewwel darba instema leħen Yorgen Fenech fl-awla! Min jaf lil Yorgen Fenech, qalli li huwa, fin-natural tiegħu, bniedem kwiet. Bil-fors li veru tellagħhomlu s-Supretendent Arnaud biex isostni li dan qed jigdeb fuqu. Din akkuża serja ħafna. Biss l-anqas Kristu quddiem il-gideb ma' baqa' kwiet! Dan li ħareġ fil-qorti nhar it-2 ta' Ġunju, waqt is-smigħ tal-kawża kostituzzjonli li Yorgen Fenech qed jagħmel biex is-Supretendent Arnaud ma jibqax fit-tim investigatttiv hu interessanti ħafna. L-ewwel ħaġa li laqtitni huwa l-mod korrett li qed imexxi din il-kawża l-imħallef Wenzu Mintoff. Għal kuntrarju ta' kawżi oħra li jinvolvu lil Yorgen Fenech, ma għamilx din il-kawża fil-magħluq jew impona xi restrizzjonijiet. Id-difiża talbet biex ix-xhieda tinstema' fil-magħluq. Dan għamlitu b'sens ta' dover peress li l-mistoqsijiet li kienet ser tistaqsi lis-supretendent Arnaud kienu instemgħu fil-magħluq. Biss l-imħallef Wenzu Mintoff ma qabilx u ma ddejjaqx jgħidilhom GHALFEJN DAN IL-ĦABI KOLLU BEHIND CLOSED DOORS? U għandu raġun l-imħallef Mintoff. Kien waqt dan is-smigħ, meta l-avukati ta' Yorgen Fenech kienu qed jistaqsu lis-Supretendent Arnaud li tkellem Yorgen Fenech. Arnaud beda jara minn xi noti li kellu u qal li Yorgen Fenech kien qallu li "Għandi fiduċja fikom!" Dan wassal għar-reazzjoni spontanja ta' Yorgen Fenech li waqt li xejjer subgħajh lejh qallu "Mhu veru xejn! Nerġa ngħid li din hija akkuża serja ħafna. Dan jikkonferma dak li għidt jien li Yorgen Fenech qed jiġi framed mill-pulizija. Il-pulizija għandha storja kerha ta' frame-ups. Jien stess kont vittma fil-qorti ta' gideb tal-pulizija. U aktar ma jilħqu aktar ikunu kapaċi jigdbu! Skont is-supretendent Arnaud ma sarux recordings ta' dan l-interrogazzjoni għaliex l-avukati ta' Yorgen Fenech oġġezzjonaw. Ir-raġuni li ma ntweriex il-bżonn li dawn d-diskussjonijiet jkunu irrecordjati kienet ġejja mill-fatt li dawn id-diskussjonijiet kienu qed isiru bla ebda preġudizzju. Dan hu terminu legali li jfisser li dak li jingħad matul diskussjoni bla preġudizzju ma jistax jintuża' bħala xhieda. Tant hu hekk li din hija xhieda li ma tinqarax lill-akkużat u l-anqas l-akkużat jintalab li jiffirmaha. B'hekk in-noti li ħa Arnaud qatt ma wriehom lill-akkużat. Biss Arnaud xorta ħassu fid-dmir li juża dawn in-noti fil-qorti. Mela għala qed jirreferi għalihom Arnaud? Minn dan toħroġ tagħlima importanti. Anki meta jkun hemm diskussjonijiet mal-pulizija 'bla preġudizzju', hu fl-interess ta' min qed ikun interrogat li jżomm ir-recordings għaddejjin. Infakkar li jekk il-pulizija ħadet noti – kontra stqarrija bi preġudizzju – ma għandhiex għalfejn turiha lill-akkużat. Mela fil-qorti tiġi l-kelma tiegħek kontra dik tal-pulizija, u mill-esperjenza passata tiegħi, ċertu gideb tal-pulizija jinżel għasel għal xi uħud. Fuq kollox, mix-xhieda ta' Arnaud ħareġ li l-familja Caruana Galizia kienu qed jagħmlu l-investigazzjonijiet tagħhom. Imma kif tista' l-pulizija toqgħod fuq dawn l-investigazzjonijiet? U jekk il-familja, għas-saħħa tal-argument, hija nvoluta, kemm ser tkun kredibbli l-pulizija li qagħdet biss fuq dak li għadditilha l-familja? Qed ngħid dan għaliex il-familja qatt ma tat wieħed mill-computers ta' Daphne Caruana Galizia lill-pulizija u l-pulizija tidher li hija kuntenta b'dan il-fatt! Infatti, f'dan is-smigħ ħareġ fatt li ma konniex nafu. Arnaud qal li peress li wieħed mill-laptops ma ntgħatax lill-pulizija huwa pprova jġib l-informazzjoni mingħand il-familja. Imma din vera jew ċajta tal-1 ta' April? Kif il-pulizija tista' toqgħod fuq informazzjoni li tagħtiha l-familja minn dan il-laptop, meta l-istess familja ma ridtx tagħtiha l-laptop innifsu? Mhux ser nerġa nidħol f'dawk li jissejħu conspiracy theories, biss jekk ser ikun hemm xi omiċidju ta' persuna, il-pulizija ser taċċetta li l-membri tal-familja ma jagħtuhiex il-laptop tal-vittma u toqgħod biss fuq dak li jgħaddulha l-istess membri tal-familja? Kif qatt il-pulizija tista tittieħed bis-serjeta' meta fl-investigazzjonijiet tagħha, issa ħareġ ċar li qed tkun selettiva – jiġifieri tagħżel hi x'tinvestiga u x'ma tinvestigax? Biss din l-istorja ma tieqafx hawn. Biss wieħed irid jgħid kollox u juri n-naħa l-oħra tal-munita. Il-familja Caruana Galizia għaddiet xi stejjer lill-pulizija, u fil-kontro-eżami, Arnaud ammetta li l-pulizija lanqas biss investigahom! Dawn l-anqas kienu l-uniċi sorpriżi. MInn dan il-kontro-eżami, insiru nafu li mhux biss il-'mobile' ta' Keith Schembri ma nġabarx mill-pulizija, iżda l-anqas saret tfittxija fl-uffiċju tiegħu anki jekk hu kien qed jissemma' bħala suspettat. Skont dak li ġie ppubblikat fil-ġurnali, dan, il-pulizija ma għamlitux għaliex Melvin Theuma ma setax jaħlef li Keith Schembri hu nvolut. U jekk Melvin Theuma qed jigdeb x'ser tagħmel il-pulizija issa? Dan ġa nqabad iħawwad fix-xhieda tiegħu fil-qorti! Fuq kollox, ġie innutat li qabel waħda mis-seduti li kellu jixhed fiha Melvin Theuma, kien qed jitkellem mal-avukata tiegħu. Hija din l-imġieba aċċettabbli għall-pulizija li avukati jkellmu x-xhieda qabel jidħlu fl-awla? Suppost dan jgħid il-verita' kollha u ma għandu jkollu xejn x'jinkriminah għaliex tawh maħfra fuq kollox! Possibli l-parte ċivili ma hix kapaċi tara u tistaqsi dwar dan kollu? Prosit Sur Imħallef Mintoff. Urejt lill-poplu Malti kif għandhom jimxu l-affarijiet fil-qrati tagħna. Fil-Parlament, il-Ħamis 3 ta' Ġunju saret seduta fuq Abbozz ta' Liġi sabiex jemenda l-Att dwar il-Protezzjoni tal-Ambjent imressaq mill-Partit Nazzjonalista, il-Partit fl-Oppożizzjoni. Min-naħa tal-Partit Nazzjonalista tkellmu Robert Cutajar li ressaq il-mozzjoni, Karl Gouder u Bernard Grech. Min-naħa tal-Gvern tkellmu Glenn Beddingfield, Ian Castaldi Paris u Aaron Farrugia. Kien hemm in-nuqqas ta' David Thake f'dan id-dibattitu. Niftakar qisu l-bieraħ meta Dr Adrian Delia, bħala kap, id-dekasteru tal-ambjent kien tah lil David Thake. Dr Delia kien jaf x'għamel u x'baqa' jagħmel David Thake, imma Dr Delia ma ħarisx lejn uċuh, għax kien responsabbli biżżejjed li dak li seta' kien ta' ġid għall-pajjiż, għamlu. Niftakar ukoll ċar dik il-ġurnata fejn sar il-famuż reshuffle ta' Dr Bernard Grech u għadni nara quddiemi wiċċ David Thake meta ġie nfurmat li kien tneħħielu l-ambjent. Dak kien il-vot ta' fiduċja li ħa David Thake minn għand il-bniedem li tant ħadem biex poġġieh kap. Biss l-aktar ħaġa li mpressjonanti f'dan id-dibattitu, kien in-nuqqas ta' referenza lejn kif kien iħares lejn l-ambjent il-kap ta' qabel. Kont nistenna li t-tliet membri tal-Partit Nazzjonalista, inkluż Dr Bernard Grech, jsemmu li fit-tliet snin ta' tmexxija ta' Dr Adrian Delia, l-ambjent kien fuq nett tal-aġenda politika tiegħu. Dr Delia tant kien jagħti importanza lill-ambjent, li kien għamel piramida deskrittiva fejn fuq nett kien miktub l-ambjent u kollox jaqa' f'postu l-isfel u fl-istess ħin idur mal-ambjent. Dr Delia kien jgħid ma kulħadd, allura anke ma' kull min mess mal-politika fi żmien li hu kien kap, li għalih l-ambjent kien il-perm li miegħu jdur kollox. Ikolli nifhem li l-politika adottata issa, kemm ilu li laħaq Dr Bernard Grech Kap, din il-piramida tbiddlet jew addirettura ġiet żarmata. Araw kemm kellu raġun Dr Adrian Delia li jadotta dik il-kwalita' ta' politika. Irriflettu ftit u ħarsu madwarkom u aħsbu f'dak kollu li tridu u tindunaw li kull ma jsir madwarek u kullimkien, kull xogħol li jsir, kull ħaġa li titwettaq ikollha effett fuq l-ambjent. Dr Delia din il-vizzjoni adattat mal-ewwel ġranet fit-tmexxija tiegħu. Huwa kien jitkellem fil-miftuħ li l-ambjent għandu jkun il- cavallo bi battaglia għall-elezzjoni ġenerali li ġejja. Kien viżżjonarju u kien jifhem li f'pajjiżna l-ambjent kien qed jinqered. Kien irrealizza li l-politika mħaddna mill-Gvern tal-ġurnata kienet traskurata ħafna fejn jidħol l-ambjent. Tant hu hekk li fi żmien Dr Delia bħala kap, kien hemm ħafna diskorsi fil-parlament li dawru l-argumenti tagħhom mal-ambjent. Illum meta tisma' id-diskorsi fil-Parlament tħoss li ma għadhomx jagħtu din l-importanza neċessarja għal dan is-suġġett tant importanti. L-ambjent huwa bħal umbrella miftuħa li taħtha u biha kulħadd jistkenn u jagħmel il-ġid għax ma jixxarrabx u allura ma jitgħarraqx. Napprezza li Robert Cutajar ressaq abbozzi bħal ma għamel imma jien nistenna li l-Partit Nazzjonalista jerġa' jħaddan l-ambjent bħala l-akbar arma tiegħu li biha jista' jsawwat lil dan il-Gvern li fl-ambjent għandu record ta' mistħija, ta' telqa, ta' konkoss kullimkien u tant ħafna abbandun ieħor. Il-Kumitat tal-Kontijiet Pubbliċi jinsab fuq fomm kulħadd dan l-aħħar minħabba l-battibekki li hemm għaddejjin bejn id-deputati tal-Oppożizzjoni u l-avukati tax-xhieda li qed ikollhom bejniethom. Ix-xhud li kellhom quddiemhom nhar l-Erbgħa, 2 ta' Ġunju 2021, kien Paul Apap Bologna akkumpanjat mill-avukat tiegħu Dr Giannella de Marco. Il-mistoqsijiet li qed isiru lil dan ix-xhud huma dwar ir-rapport tal-Awditur Ġenerali fuq il-Kuntratt tal-Electrogas. Biex nfiehem aħjar dak li hu għaddej u naraw kif qed isiru mistoqsijiet, se nikkwota kważi kelma b'kelma siltiet minn dak li ġara fil-laqgħa msemmija aktar 'l fuq. Fost affarijiet oħra smajna dan li ġej. Dr Giannella de Marco: "Issa qed isaqsik fuq affarijiet oħra". Dr Karol Aquilina: "Ħu paċenzja ma tistax tindaħalli fil-mistoqsijiet". Dr de Marco: "Ħu paċenzja inti". Dr Aquilina: "Tgħidli ħu paċenzja inti Dr De Marco. Inti l-avukata tiegħu. Tista' tkellem lilu mhux lili". Jien nista' nkellem lill-kumitat. Dr Aquilina: inti tafhom l-iStanding Orders tagħkom? Mela jiena bħala rappreżentant legali tas-Sur Apap Bologna għandi dritt nagħmel oġġezzjonijiet ta' natura legali lis-sedja. Mela jien qed nagħmel oġġezzjoni". Dr Beppe Fenech Adami: "X'inhu l-punt legali li qed tagħmel?" Dr de Marco: "Il-punt tiegħi huwa li ma jistax l-Onorevoli jagħmel domandi b'mod li huma kapriċużi u b'mod li huma apposta biex ifixklu lix-xhud. Dan ma jistax jagħmlu. Għandu jkun jattjeni għal dak li huwa għandu l-poter isaqsi dwaru hawnhekk illum, li huwa l-auditor report tal-Electrogas u dan li għandu jagħmel u jagħmlu b'mod mhux biex ifixkel imma biex jipprova jara jistax joħroġ ċertu affarijiet. Imma meta jipprova jagħmel hekk miniex se nippermetti li jagħmel qatt hekk lix-xhud." Dr Aquilina: "Kważi qed tipprova theddidni. Taħseb li se niġi bullied minnek jiena?" Dr de Marco: "Jien m'inhiex se niġi bullied minnek Sur Aquilina. Jiena m'inhiex qiegħda hawn nipprova nieħu political mileage. Jiena m'inhiex qiegħda hawn nagħmel l-affarijiet fuq il-Facebook. Jiena qed hawn bħala avukat biex nirrappreżenta lill-klijent tiegħi fid-drittijiet legali tiegħu. Għalhekk qiegħda hawn jien". Dr Fenech Adami: "L-uniku persuna li tista' toġġezzjona għal xi mistoqsija huwa xi membru ta' dan il-Kumitat. M'huwiex kompitu tal-avukat tax-xhud". Dr de Marco: "Mela ħa nagħtikom minn fejn nista' noġġezzjona tridu jew le". Il-membri tal-Kumitat min-naħa tal-Oppożizzjoni ma qalu xejn u l-ispjega ma saritx. Dik kienet silta li saret u li ġiet meħuda kważi kollha f'daqqa. Dan li se nikkwota issa hija rimarka li għamlet id-Dottoressa De Marco. Dr de Marco: "Dan il-kumitat għandu ċerti poteri li joħorġu mill-iStanding Orders li huwa f'dan il-każ il-PAC. Il-poteri tagħkom huma limitati biex issaqsu domandi dwar l-auditor's general report fuq l-Electrogas Malta Ltd. Domandi oħra m'għandkomx id-dritt, imma jiena nista' niddeċiedi li ngħid lill-klijent tiegħi ma jirrispondix imbagħad għamlu intom. Jien mhux ser inħalli lil ħadd jaħseb li għax qiegħdin hawn, li għaliex huma eletti mill-poplu ma għandhomx il-liġi tiggvernhom". L-aħħar silta ġejja minn kważi lejn l-aħħar tal-laqgħa: Dr Aquilina: "X'mort tagħmel Baku? (L-Azerbaijan) Mort ma' Yorgen Fenech? Mort tara xi logħba football? Jekk ma mortx tara l-football x'mort tagħmel?" Dr de Marco: "Jimporta żżommu mas-suġġett in eżami. Dan daqskemm kieku għandek dritt issaqsi kemm-il darba, per eżempju, Dr Azzopardi mar jitlob fuq xi qabar u ħallas Yorgen Fenech. X'affarijiet dawn!!!!!" Meta naqraw dan kollu rridu niftakru li d-deputati qiegħdin koperti mill-privileġġ parlamentari. Meta tisma' mistoqsijiet u attakki bħal dawn bla ma trid tibda' tistaqsi: Imma l-mod kif qed jitkellmu jew jistaqsu d-deputati, l-aktar Karol Aquilina f'din il-laqgħa partikolari, huwa turija ta' arroganza kbira. Dawn kellhom għalfejn jiġi mtambar f'widnejhom li huma jridu jimxu skond il-liġijiet tal-pajjiż? Għalfejn din l-aggressjoni kollha? Hemm għalfejn xhud jiġi kważi maltrattat b'dan il-mod? Ma jistgħux jagħmlu l-mistoqsijiet b'użu ta' lingwaġġ u temperament aktar uman? Fuq kollox dawn jistgħu jikxfu xi nformazzjoni li l-poplu ma kienx jaf dwar l-Electrogas, imma ma jistgħu jaslu qatt għall-ġudizzju. https://www.one.com.mt/news/2021/06/02/bil-filmat-issemmi-lil-azzopardi-u-t-talb-fuq-il-qabar-meta-l-oppozizzjoni-bdiet-tohrog-barra-mis-suggett/?fbclid=IwAR0v-l4HNjCrCJRQUTb8deoWHHt9scFVcU2BL0HAGypWNz951u-qBN9GTvQ Beppe Fenech Adami bħala President (Chairman) tal-Kumitat Parlamentari tal-Kontijiet Pubbliċi ma' jista' qatt jasal għall-konkluzzjoni u jiddikjara x'kienet ir-raġuni li minħabba fiha nqatlet Daphne Caruana Galizia. Bħala President ta' dan il-Kumitat huwa fl-obligu tiegħu li jistaqsi, jindaga u jipprova joħroġ kull raġuni possibbli li tressaq jew tikxef aktar verita' fuq ir-rapport taħt investigazzjoni tal-Kumitat tal-Kontijet Pubbliċi. Imma qatt ma jista' jikkonkludi r-raġuni qabel l-anqas spiċċa jagħmel l-investigazzjonijet tiegħu. Fil-każ li għandu quddiemu dan il-Kumitat bħalissa huwa r-rapport li ħareġ l-Awditur Ġenerali ta' pajjiżna dwar xi nuqqasijiet li seta' kellu dan il-kuntratt li sar mal-Electrogas. Biss f'dan ir-rapport ma joħroġ imkien li hemm xi referenza għal xi komplot jew ħlas lil xi ħadd biex tinqatel il-ġurnalista Daphne Caruana Galizia. Imma d-deputati Nazzjonalisti donnhom għandhom aġenda partikulari f'dak li qed jagħmlu bħalissa. Suġġeriment għal min irid jara battibekki bejn xhieda u membri tal-kumitat, membri tal-kumitat ma' avukati difensuri għax-xhieda mressqa quddiem il-Kumitat u membri tal-kumitat bejniethom għax ġejjin miż-żewġ naħat tal-kamra tal-Parlament, ngħidlkom biex taraw il-laqgħat ta' dan il-Kumitat mill-bidu ta' Marzu sal-lum, u wkoll dawk il-laqgħat li għad iridu jiġu għax il-lista tax-xhieda mid-dehra hija twila. Fil-fatt tant qed isiru dikjarazzjonijiet li allegatament jistgħu jkunu preġudikati li persuna li qiegħda l-ħabs mixlija u mhux akkużata, sa issa, resqet applikazzjoni quddiem il-Maġistrat Rachel Montebello, li b'dak li ġie ddikjarat mill-President ta' dan il-Kumitat, Dr Beppe Fenech Adami, kiser id-drittijiet fundamentali tal-akkużat u għamillu ħsara irreparabbli, dejjem skond l-avukati difensuri tiegħu. It-Times of Malta ssemmi kwotazzjonijet differenti li għamel l-avukat Beppe Fenech Adami waqt li kien qed jiġi mistoqsi wieħed mix-xhieda: "Had the Electrogas project not happened, Daphne Caruana Galizia would not have been killed". Din id-dikjarazzjoni qawwija saret waqt li l-Kumitat kellu quddiemu lix-xhud Paul Apap Bologna. Fenech Adami qed jgħid, li kieku dan il-proġett ma sarx, Daphne ma nqatlitx. Mela skond Dr Fenech Adami il-mewt ta' Daphne huwa riżultat dirett ta' dan il-proġett u xejn iżjed. Dikjarazzjoni qawwija oħra li skond it-Times of Malta ġiet ripetuta kemm 'l darba, fejn Beppe Fenech Adami jidher li qed jgħid b'konvinzjoni li Daphne nqatlet bħala riżultat tal-korruzzjoni li fih il-proġett tal-Electrogas. L-avukati ta' Yorgen Fenech qalu, fl-applikazzjoni tagħhom lill-Maġistrat Montebello, li Dr Fenech Adami ma lissinx suspett dwar ir-raġuni tal-qtil ta' Daphne, imma esprima ruħu b'ċertezza "absolute certainty". L-avukati qed jgħidu li uffiċjali pubbliċi, b'referenza għal Beppe Fenech Adami, għandhom jużaw kliemhom b'attenzjoni meta jitkellmu fuq proċeduri kriminali. Ta' min ifakkar li dan il-Kumitat kien qed jixxandar live fuq ic-channel tal-Parlament. Din kienet raġuni oħra li semmew l-avukati difensuri fl-applikazzjoni tagħhom, fejn qalu li l-pubbliku ġenerali li jista' jara u jisma', jista' jkun preġudikat, minħabba dawn id-dikjarazzjonijet. Numru ta' persuni 'l quddiem iridu jifformaw parti mill-ġurija f'dan il-każ, meta jasal f'dak l-istadju. Dawn huma affarijiet serjissimi. Imma l-aktar ħaġa nkwetanti li qed tiżboq kull ħsieb ieħor li qed joħroġ b'mod ċar huwa li, f'dawn il-laqgħat ta' dan il-Kumitat tal-Kamra tal-Parlament, tinħass l-għaġla, anzi l-urġenza, tad-deputati min-naħa tal-Partit Nazzjonalista li jippuntaw subgħajhom lejn Yorgen Fenech u jiddikjarawh bħala l-mastermind wara l-qtil tal-ġurnalista Daphne Caruana Galizia. Huma ma għandhomx dubju dwar dan. Kull ma jmur, dawn l-istejjer qegħdin jikkomplikaw aktar is-soluzzjoni ta' dan id-delitt. Min jaf għalfejn? Nixtieq nirringrazzja lil Dr Simon Mercieca għall-artiklu li tella' fejn tana informazzjoni dettaljata fuq dak li hu għaddej fil-grupp parlamentari tal-Partit Nazzjonalista. Fi żmien Dr Adrian Delia din l-informazzjoni kienet tgħaddi diretta, aktar minn darba matul kull laqgħa, lil xi ġurnalist ta' wħud mill-gazzetti jew portals Maltin. Fil-kitba tiegħek għidtilna li Dr Bernard Grech ċert li se jerbaħ l-elezzjoni ġenerali li ġejja u allura jkun Prim Ministru. Mela għandu raġun dak li kiteb l-artiklu rigward it-ritratt essaġerat li twaħħal mal-faċċata tad-Dar Ċentrali. B'dak li għidt int Dr Mercieca li dan il-Kap għandu din iċ-ċertezza, allura tikkonferma li dan ir-raġel veru qed jistenna li jiġi stmat ta' idolu. Nixtieq niġbidlu l-attenzjoni lil Dr Grech, li l-unika ħaġa ċerta fid-dinja hija l-mewt. Dikjarazzjoni bħal din hija turija ta' nuqqas ta' maturita' politika kbira, għax dan ir-raġel irid jiftakar li s-surveys, dak li hu jsejħilhom ritratt ta' dik il-ġimgħa li fiha jsiru, qatt ma għadhom poġġewh f'xi pożizzjoni tajba imma pjuttost li għadu l-bogħod. Forsi tajjeb ukoll li jistaqsi lil dawk li qed jagħmlu f'ismu xi telefonati mid-Dar Ċentrali stess, biex jaraw l-andament tal-Partit tiegħu bħalissa, speċjalment f'Għawdex. Qal li għandu żewġ deputati li qed jaħdmu kontra tiegħu. Veru raġel iffortunat dan il-Kap. Ta' qablu, Dr Adrian Delia, kellu klikka sħiħa taħdem kontrih. Jekk ma tistax terbaħ għax għandek tnejn kontra tiegħek, mela min huma dawn li se itellfuk daqshekk voti li ma jħallukx terbaħ l-elezzjoni? Ma għandek il-ħadd madwarek li jista' jiftaħar li jġib eluf kbar ta' voti, bħal ma kien iġib per eżempju Eddie Fenech Adami, biex jaqleb il-miżien għal kollox. Dr Mercieca, inti semmejt id-deputati li għandu madwaru. Fosthom semmejt lil Hermann Schiavone u lil Kristy Debono. Ippermettili mmur lura qabel l-elezzjoni tal-Kap fl-2017 wara dik it-tkaxkira enormi li qala' Dr Simon Busuttil. Dawn iż-żewġ deputati msemmija kienu tnejn mill-aktar voċiferi favur Dr Adrian Delia. Mela dawn mhux biss kienu miegħu għax kellhom fiduċja fih, imma kienu dawk li nimmaġina kienu wkoll jgħaddulu xi parir lil Dr Delia. Matul it-tliet snin ta' Dr Adrian Delia bħala Kap, kellu fuqu kull tip ta' attakki. Niftakar tajjeb lil Ivan Bartolo (ta' San Gwann) u lil Mark Anthony Sammut (tal-Gudja) jgħidu, meta ressqu vot ta' sfiduċja fil-Kap tagħhom Dr Adrian Delia, li huma ma kienu kuntenti xejn bin-nies li kellu madwaru Dr Adrian Delia. Apparti dawn kellna ħafna iktar deputati u politiċi oħrajn li kienu jattakkawhom lilhom u oħrajn li kienu viċin Dr Delia. Kienu jgħidu li jekk jeħles minnhom Dr Adrian Delia seta' jkompli jmexxi. Issa qiegħdin l-aktar jew kważi l-uniċi deputati viċini ta' Dr Bernard Grech. Jekk kemm Hermann Schiavone kif ukoll Kristy Debono, ma kienux tajbin u aċċettati meta kienu madwar Adrian Delia, kif saru tajbin u aċċettati issa li qiegħdin l-iktar deputati viċin ta' Bernard Grech?